苦旱
作者：張祜
朝代：唐

paragraphs: 河上勞兵地，江南酷旱天。
那知討邢日，不是尅殷年。
忽忽嗟時難，矜矜畏序愆。
雲徒蔽日月，雨合降山川。
造化爐思火，陰陽炭鼓煙。
披懷遭赤晝，濯足想清漣。
獄俟于公決，心期戴令虔。
敢忘霑霈澤，俁幸及私田。
請禱誠明矣，焚巫策昧然。
靈山罷齊景，美玉罄周宣。
石鷰曾誰舞，泥龍愈自堅。
魚窮悲涸轍，井漆奈枯泉。
五畝憂還軫，三時望益懸。
蹔欣垂滴瀝，終訝阻纏綿。
貶損心應懇，踈通稅必蠲。
乘軒嘗拯物，飲馬昔投錢。
火宅逢僧話，炎荒想客遷。
泥蟠尺蠖久，草長蒺藜先。
病體長兼慮，窮愁益自煎。
猶希畏途上，一詠凱歌旋。